P. Hrušovský, predseda NR SR: (2005-05-24):
J. Drgonec, poslanec: Prosím vás, teraz len na vysvetlenie, na úvod vystupujem v úlohe kaskadéra, pretože skupina poslancov predložila pozmeňujúci návrh, ktorý sa týka ustanovenia čl. 148e a čl. 148f. Čl. 148e znie: Odsek 1. „Súdna rada Slovenskej republiky zabezpečuje nezávislé postavenie súdnictva vo vzťahu k iným orgánom verejnej moci.“ Odsek 2. „Členmi Súdnej rady Slovenskej republiky sú po a traja občania, ktorých volí a odvoláva Národná rada Slovenskej republiky; po b traja občania, ktorých vymenúva a odvoláva prezident Slovenskej republiky; po c traja občania, ktorých vymenúva a odvoláva vláda Slovenskej republiky; po d predseda Najvyššieho súdu Slovenskej republiky a ôsmi sudcovia, ktorých volia a odvolávajú sudcovia Slovenskej republiky.“ Odsek 3. „Predsedom Súdnej rady Slovenskej republiky je predseda Najvyššieho súdu Slovenskej republiky.“ Odsek 4. „Za člena Súdnej rady Slovenskej republiky  podľa ods. 2 písm. a) až c) možno ustanoviť osobu, ktorá je bezúhonná, má  vysokoškolské  právnické vzdelanie, je najmenej 15 rokov činná v právnickom povolaní a nie je  sudcom ani prokurátorom.“ Odsek 5. „Funkčné obdobie členov Súdnej rady Slovenskej republiky je päť rokov. Tú istú  osobu možno zvoliť alebo vymenovať za člena Súdnej rady Slovenskej republiky najviac v dvoch po sebe nasledujúcich funkčných obdobiach. Funkčné obdobie všetkých členov Súdnej rady Slovenskej republiky začne plynúť v deň, keď každý navrhovateľ  ustanoví svojich zástupcov. Ak počas funkčného obdobia zanikne členstvo v Súdnej rade Slovenskej republiky, funkčné obdobie nového člena  Súdnej rady Slovenskej republiky sa skončí zároveň s ostatnými členmi Súdnej rady Slovenskej republiky.“ Článok 148f  ods. 1. „Do pôsobnosti Súdnej rady Slovenskej republiky patrí písm. a) predkladať prezidentovi Slovenskej republiky návrhy kandidátov na vymenovanie sudcov vrátane návrhov na vymenovanie sudcov Najvyššieho súdu  Slovenskej republiky podľa čl. 145 ods. 3 a návrhy na odvolanie sudcov; písm. b) rozhodovať o pridelení a preložení sudcov; písm. c) predkladať prezidentovi Slovenskej republiky návrhy na vymenovanie predsedu Najvyššieho súdu Slovenskej republiky a podpredsedu Najvyššieho súdu Slovenskej republiky a návrhy na ich odvolanie; písm. d) predkladať vláde Slovenskej republiky  návrhy kandidátov na sudcov, ktorí by mali pôsobiť za Slovenskú republiku v medzinárodných súdnych orgánoch; písm. c) vykonávať v disciplinárnych senátoch disciplinárne konanie voči sudcom; písm. f) vyjadrovať sa o návrhu rozpočtu súdov Slovenskej republiky pri zostavovaní návrhu štátneho  rozpočtu; písm. g) ďalšia pôsobnosť, ak tak ustanoví zákon.“ Odsek 2. „Súdna rada Slovenskej republiky si ustanoví trojčlenné disciplinárne senáty zložené z členov Súdnej rady Slovenskej republiky zvolených sudcami a z členov Súdnej rady  Slovenskej republiky ustanovených podľa článku 148  ods. 2 písm. a) až písm. c). O odvolaní disciplinárneho senátu rozhoduje Súdna rada Slovenskej republiky. Disciplinárne konanie  sa začína na návrh osoby oprávnenej podľa zákona, ktoré ustanoví aj podrobnosti  o podmienkach disciplinárnej zodpovednosti  sudcov a o disciplinárnom konaní.“ Odsek 3. „Na prijatie uznesenia Súdnej rady Slovenskej republiky je potrebný súhlas nadpolovičnej väčšiny všetkých členov.“ Odsek 4. „Podrobnosti o spôsobe ustanovenia členov Súdnej rady Slovenskej republiky, o jej pôsobnosti  a organizácii, o vzťahoch k orgánom správy súdnictva a k orgánom sudcovskej samosprávy ustanoví zákon.“ Pokiaľ ide o odôvodnenie, zachováva sa Súdna rada Slovenskej republiky ako orgán verejnej moci zabezpečujúci nezávislosť všeobecného súdnictva bez kompetencií voči prokuratúre a prokurátorom. Mení sa postavenie Súdnej rady v oblasti disciplinárnej zodpovednosti sudcov tak, aby sa Súdna rada stala rozhodovacím orgánom. Bod 2 tohto pozmeňujúceho  návrhu. Článok 154b odsek 4 znie: „Na členov Súdnej rady Slovenskej republiky ustanovených do funkcie pred nadobudnutím účinnosti tohto ústavného zákona sa ustanovenie článku 148e odsek 4 nevzťahuje.“ Je to  prechodné ustanovenie, ktoré rieši personálne  obsadenie súčasnej Súdnej rady. Bod 3 pozmeňujúceho návrhu článok III znie: Článok III.  „Tento ústavný zákon nadobúda účinnosť dňom vyhlásenia.“ Ďakujem za pozornosť.